CELEX: 52018PC0334
Language: da
Date: 2018-05-25
Title: Forslag til RÅDETS DIREKTIV om ændring af direktiv 92/83/EØF om harmonisering af punktafgiftsstrukturen for alkohol og alkoholholdige drikkevarer

EUROPA-KOMMISSIONEN
            Bruxelles, den 25.5.2018
            COM(2018) 334 final
            2018/0173(CNS)
            Forslag til
            RÅDETS DIREKTIV
            om ændring af direktiv 92/83/EØF om harmonisering af punktafgiftsstrukturen for alkohol og alkoholholdige drikkevarer
            {SEC(2018) 254 final}{SWD(2018) 258 final}{SWD(2018) 259 final}
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  EU's harmoniserede punktafgiftsordning består af en række forskellige retsakter. I Rådets direktiv 2008/118/EF fastlægges den generelle ordning for punktafgiftspligtige varer, idet der lægges særlig vægt på produktion, opbevaring og transport af punktafgiftspligtige varer mellem medlemsstater. Energiprodukter og elektricitet er dækket af direktiv 2003/96/EF og forarbejdet tobak af direktiv 2011/64/EU. 
               
               
                  I direktiv 92/83/EØF om punktafgiftsstrukturen for alkohol og alkoholholdige drikkevarer fastsættes de fælles regler om punktafgiftsstrukturen for alkohol og alkoholholdige drikkevarer. Samme direktiv indeholder definitioner for og klassificering af de forskellige typer alkohol og alkoholholdige drikkevarer alt efter deres karakteristika samt den retlige ramme for reducerede satser, fritagelser og fravigelser i visse sektorer. 
               
            
            
               Den første og eneste evaluering af direktivet siden det blev vedtaget i 1992 blev indledt i 2014. Direktivet er derfor blevet udvalgt af Kommissionen til evaluering i forbindelse med Kommissionens program for målrettet og effektiv regulering (REFIT)
                  1
               . Et REFIT-initiativ for så vidt angår ovennævnte direktiv og direktiv 2008/118/EF blev meddelt i bilag ii til Kommissionens arbejdsprogram for 2017
                  2
               . Et forslag til ændring af direktiv 2008/118/EF vil også blive forelagt for Rådet sammen med nærværende forslag.
            
            
               Direktivet er ikke blevet holdt ajour vedrørende de udfordringer og muligheder, som nye teknologier og udviklinger inden for alkoholindustrien indebærer. Der er blevet konstateret visse problemer, og den vedvarende ineffektivitet skaber mulige fordrejninger på det indre marked. Store forskelle i toldsatserne medlemsstaterne imellem
                  3
               , hvilket skaber et stærkt incitament til skatteunddragelse, og andre svagheder i udformningen af disse skatter resulterer i besværlige administrative procedurer for både skattemyndighederne og de økonomiske operatører. Uforholdsmæssige administrations- og efterlevelsesomkostninger for de økonomiske operatører begrænser små og mellemstore virksomheders deltagelse i handelen med alkohol og alkoholholdige drikkevarer i EU.
            
            
               Der blev i den rapport, som Kommissionens forelagde Rådet i oktober 2016
                  4
               , taget hensyn til henstillingerne og resultaterne af evalueringen
                  5
               . I december 2016 støttede medlemsstaterne enstemmigt opfordringen til revision af nævnte direktiv, og Rådet vedtog efterfølgende sine konklusioner af 6. december 2016
                  6
                og anmodede Kommissionen om at foretage den nødvendige undersøgelse og høring med henblik på at fremsætte et forslag til revision.
            
            
               I undersøgelsen og konsekvensanalysen blev der fokuseret på de samme hovedområder, som er omhandlet i Kommissionens rapport og i Rådets konklusioner, dvs.: 
            
            
               ·Problemer vedrørende anvendelsen af fritagelser for denatureret alkohol. Der foreslås en præcisering af de af direktivets bestemmelser, der er relevante med henblik på at øge retssikkerheden 
            
            
               ·Problemer med tarifering af visse alkoholholdige drikkevarer. Det foreslås at opdele den nuværende kategori "Andre gærede drikkevarer" i to underkategorier. I første underkategori bibeholdes de nuværende forhold, mens der i den anden fastlægges en separat definition og separate forhold for andre traditionelle gærede drikkevarer 
            
            
               ·Problemer med anvendelsen af reducerede satser for små producenter og drikkevarer med lavt alkoholindhold. Det foreslås at udvide de reducerede satsers anvendelsesområde til også at omfatte små ciderproducenter samt at hæve tærsklen for, hvornår reducerede satser gælder for øl. Det foreslås også, at der udarbejdes en ensartet attest til små uafhængige bryggerier og ciderproducenter i EU
            
            
               ·Uklare bestemmelser vedrørende måling af Platograden
                  7
                af sødet eller aromatiseret øl. Med henblik på at øge retssikkerheden foreslås en præcisering af de relevante artikler.
            
            
               
                  Der blev i undersøgelsen fra 2017 anvendt en bred tilgang til eventuelle problemer med anvendelsen af direktiv 92/83/EØF, som var blevet identificeret gennem en række forskellige kilder. En opfølgende analyse af begge undersøgelser førte til den konklusion, at det ikke er nødvendigt at træffe EU-foranstaltninger vedrørende alle aspekterne ved de problematiske områder. Følgende spørgsmål, der er fremhævet i Rådets konklusioner, behandles derfor ikke i nærværende forslag:
               
            
            
               ·en udvidelse af punktafgiftsfritagelsen for privatproduktion af gærede drikkevarer (dvs. øl, vin og andre gærede drikkevarer) med henblik på indtagelse i hjemmet til også at omfatte andre drikkevarer (dvs. ethanol). Dette blev ikke bragt videre pga. de sundhedsrisici og risici for svig, der er forbundet hermed, samt mangel på støtte fra medlemsstaterne 
            
            
               ·en udvidelse af de nedsatte satser til at omfatte små vinproducenter og små producenter af vin tilsat alkohol. Det blev besluttet ikke at behandle dette spørgsmål, eftersom indførelsen af en sådan fritagelse ikke ville være til gavn for de pågældende små producenter 
            
            
               ·en reduktion af de punktafgiftssatser, der gælder for vin med lavt alkoholindhold. Dette blev ikke bragt videre, eftersom overholdelsen af EU's definitioner vedrørende disse produkter betyder, at det ikke ville medføre nogen reelle fordele.  
            
            
               Formålet med dette initiativ er at ændre Rådets direktiv 92/83/EØF for at forbedre den reguleringsmæssige ramme til gavn for erhvervslivet, medlemsstaterne og borgerne.
            
            
               •Sammenhæng med de gældende regler på samme område
            
         
         
            
               
                  Forslaget bevarer målene i direktiv 92/83/EØF, som er fuldt ud i overensstemmelse med de eksisterende politikker og mål, der er relevante for punktafgiftsstrukturen for alkohol og alkoholholdige drikkevarer.
               
            
            
               •Sammenhæng med Unionens politik på andre områder
            
            
               
                  Forslaget er i overensstemmelse med strategien for det digitale indre marked
                     8
                  , hvormed Kommissionen sigter mod at fjerne uoverensstemmelserne på nationalt plan for at sikre og forbedre det indre markeds funktion.
               
               
                  Den foreslåede foranstaltning vedrørende denatureret alkohol er i overensstemmelse med kravene i artikel 168 i TEUF, hvormed Kommissionen sikrer beskyttelsen af menneskers sundhed. Foranstaltningen har til formål at mindske skattesvig og de negative sundhedsvirkninger af denatureret alkohol, der kan anvendes til at fremstille ulovlige alkoholholdige drikkevarer.
               
            
            
               De sundhedsmæssige virkninger af reducerede satser for små ciderproducenter og øl med lavt alkoholindhold kan på nuværende tidspunkt ikke fastslås endeligt, men de forventes ikke at være væsentlige.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget er artikel 113 i TEUF. Denne bestemmelse giver Rådet beføjelse til, efter enstemmighed i henhold til en særlig lovgivningsprocedure og efter høring af Europa-Parlamentet og Det Økonomiske og Sociale Udvalg, at vedtage bestemmelser om harmonisering af medlemsstaternes lovgivning vedrørende indirekte skatter.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Målene for dette forslag kan ikke i tilstrækkelig grad opfyldes af medlemsstaterne og kan derfor bedre nås på EU-plan, i overensstemmelse med nærheds- og proportionalitetsprincippet som fastlagt i artikel 5 i traktaten om Den Europæiske Union
                     9
                  . Dette forslag går ikke videre, end hvad der er nødvendigt for at nå disse mål. 
               
               
                  De nuværende problemer vedrørende den punktafgiftsfritagelse, der gælder for denatureret alkohol, klassificering af visse alkoholholdige drikkevarer, status for uafhængige små bryggerier/producenter samt måling af Platograden skyldes netop manglen på klare regler på EU-plan. De beslutninger, der træffes ensidigt af medlemsstaterne, skaber yderligere kompleksitet og retsusikkerhed. Det er ikke muligt at udvide de reducerede punktafgiftssatser til også at omfatte små uafhængige ciderproducenter, eftersom direktivet reelt forhindrer medlemsstaterne i at rette op på sådanne skævheder, da de udelukkende må anvende reducerede punktafgiftssatser på små uafhængige producenter af øl og ethanol, men ikke på små uafhængige ciderproducenter. Dette er også tilfældet for så vidt angår tærsklen for lavt alkoholindhold. 
               
               
                  Et flertal af medlemsstaternes forvaltninger har påpeget behovet for at forbedre de fælles definitioner og regler for alkohol og alkoholholdige drikkevarer med henblik på fastsættelsen af punktafgifter på EU-plan.  Dette afspejles i de rådskonklusioner, der blev vedtaget den 6. december 2016, hvori Rådet anmodede Kommissionen om at foretage de nødvendige undersøgelser med henblik på den eventuelle udarbejdelse af et lovgivningsforslag til revision af direktiv 92/83/EØF.
               
            
            
               •Proportionalitetsprincippet
            
            
               
                  Dette forslag er i overensstemmelse med proportionalitetsprincippet som fastsat i artikel 5, stk. 4, i traktaten om Den Europæiske Union. De foreslåede ændringer går ikke videre, end hvad der er nødvendigt for at afhjælpe de pågældende problemer og på den måde nå traktatens mål om et effektivt og velfungerende indre marked. Den foreslåede udvidelse af reducerede satser til at omfatte små uafhængige ciderproducenter ville øge disse producenters konkurrenceevne og kun medføre begrænsede negative virkninger for så vidt angår mistede indtægter og administrative byrder, og det ville stille disse producenter på lige fod med små øl- og ethanolproducenter.
               
            
            
               •Valg af retsakt
            
            
               
                  Der foreslås et direktiv med henblik på at ændre direktiv 92/83/EØF. Ingen alternative nationale, bilaterale eller andre internationale initiativer ville være lige så effektive for så vidt angår det indre markeds funktion og overvågningen og kontrollen af punktafgiftspligtigt alkohol, og fastlæggelsen af fælles definitioner og bestemmelser for alkohol og alkoholholdige drikkevarer ned henblik på fastsættelse af punktafgifter på EU-plan medfører dermed en betydelig merværdi.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  De gældende bestemmelser vedrørende punktafgiftsstrukturen for alkohol og alkoholholdige drikkevarer er blevet evalueret i forbindelse med udarbejdelsen af dette forslag. En konsulent foretog i 2014/2016 en ekstern evalueringsundersøgelse
                     10
                  . Der blev i den evalueringsrapport, som Kommissionens forelagde Rådet i oktober 2016
                     11
                  , taget hensyn til henstillingerne og resultaterne af den eksterne evalueringsundersøgelse. I december 2016 støttede medlemsstaterne enstemmigt opfordringen til revision af nævnte direktiv, og Rådet vedtog efterfølgende sine konklusioner af 6. december 2016
                     12
                   og anmodede Kommissionen om at foretage den nødvendige undersøgelse og høring med henblik på at fremsætte et forslag til revision. En anden konsulent foretog i 2017 en ekstern undersøgelse om punktafgiftsstrukturen for alkohol og alkoholholdige drikkevarer
                     13
                  . 
               
            
            
               •Høringer af interesserede parter
            
         
         
            
               
                  Høringsstrategien har været at indhente feedback fra de interesserede parter om anvendelsen af de gældende bestemmelser vedrørende punktafgiftsstrukturen for alkohol og alkoholholdige drikkevarer samt at samle deres synspunkter hvad angår eventuelle ændringer af de pågældende bestemmelser.
               
               
                  Strategien bestod af i) en tilbundsgående høring af 161 interesserede parter i flere forskellige medlemsstater og på EU-plan, og ii) en internetbaseret offentlig høring, der blev afholdt hen over 12 uger, fra den 18. april til den 11. juli 2017, og som modtog 166 besvarelser. Den sammenfattende rapport fra interessenthøringen findes i bilag 2 til den konsekvensanalyse, der ledsager nærværende forslag. 
               
               
                  En ekstern konsulent bistod Kommissionen i forbindelse med gennemførelsen af en offentlig høring med henblik på at indhente kommentarer og feedback fra de interesserede parter om de problemer, der er blevet konstateret, og mulige løsningsmodeller for revisionen af direktivet.  
               
            
            
               •Indhentning og brug af ekspertbistand
            
            
               
                  Dette forslag er baseret på analysen af den evalueringsundersøgelse, der blev foretaget i 2014/2016, på den rapport, som Kommissionens forelagde Rådet i oktober 2016, og på undersøgelsen fra 2017. Med henblik på at fastslå omfanget af de problemer, der blev konstateret i evalueringsundersøgelsen, blev der i forbindelse med 2017-undersøgelsen indsamlet og analyseret dokumentation for de nuværende omkostninger og fordele som følge af direktivet. Der blev i forbindelse med 2017-undersøgelsen udarbejdet muligheder for at ændre de gældende bestemmelser, og der blev foretaget en vurdering af de forskellige muligheders økonomiske og sociale virkninger. 
               
            
            
               •Konsekvensanalyse
            
            
               
                  Konsekvensanalysen af forslaget blev behandlet af Udvalget for Forskriftskontrol den 24. januar 2018. Udvalget afgav positiv udtalelse med forbehold om forslaget sammen med nogle henstillinger, der er taget i betragtning. Der blev navnlig udtrykt forbehold vedrørende vurderingen af de foreslåede REFIT-foranstaltningers samlede virkninger for så vidt angår en forenkling og reduktion af de administrative byrder. Udvalgets holdning, henstillingerne og en forklaring på, hvordan der er taget højde herfor, er inkluderet i bilag 1 til arbejdsdokumentet, som ledsager nærværende forslag.
               
            
            
               •Målrettet regulering og forenkling
            
            
               Revisionen af direktivet er del af Kommissionens REFIT-program. Den dokumentation, der er indsamlet i forbindelse med evalueringen og fra tilbagemeldinger i forbindelse med den daglige anvendelse af direktivets bestemmelser, førte til den konklusion, at der er en identificerbar, om end ikke-kvantificerbar, mangel på retssikkerhed vedrørende behandlingen af bestemte produkter, hvilket medfører eventuelle yderligere omkostninger for de økonomiske operatører. Størstedelen af de konstaterede problemer vedrører hovedsageligt specifikke markeder eller produkter. For så vidt angår målene for REFIT fokuserer disse især på de områder, hvorpå de økonomiske operatører oplever uforholdsmæssige reguleringsmæssige omkostninger og byrder. Dette forslag fokuserer derimod på unødvendige reguleringsmæssige omkostninger og byrder, som kunne undgås, hvis direktivet fungerede bedre. Der fokuseres navnlig på det besvær, som følger af den manglende retssikkerhed vedrørende behandlingen af bestemte produkter. En præcisering af fritagelsen vedrørende indirekte anvendelse af delvist denatureret alkohol vil sikre en mere fair behandling i hele EU og lavere omkostninger for brugerne i det mindretal af medlemsstater, der på nuværende tidspunkt finder, at sådan indirekte anvendelse af delvist denatureret alkohol ikke bør være omfattet af denne fritagelse. 
            
            
               Den årlige administrative byrde forbundet med den foreslåede udvidelse af ordningen med reducerede satser til at omfatte små ciderproducenter anslås til at være 178 EUR pr. ciderproducent, eller et samlet årligt beløb på 200 000 EUR. Denne byrde er lig den for små bryggerier, der udnytter denne ordning. Afsnit 8 i konsekvensanalysen, der ledsager dette forslag, indeholder yderligere detaljer vedrørende omkostningerne og byrderne forbundet med dette direktiv. 
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder. 
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for Unionens budget.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Punktafgiftsudvalget, der er et rådgivende udvalg vedrørende afgiftsmæssige spørgsmål, og som består af repræsentanter fra alle medlemsstater og er ledet af Kommissionen, vil overvåge gennemførelsen af de foreslåede ændringer til direktivet samt drøfte og afklare eventuelle fortolkningsproblemer medlemsstaterne imellem for så vidt angår den nye lovgivning. 
               
            
            
               Punktafgiftsudvalget vil aflægge rapport om eventuelle problemer med gennemførelsen af direktivet samt om udviklingen af problemer i forbindelse med, hvordan direktivet fungerer. Medlemsstaterne og Kommissionen vil vurdere funktionen af de udviklinger, der er fastlagt i den nye lovgivning, mindst 5 år efter dennes ikrafttræden, med henblik på at give markederne tid til at tilpasse sig og lade resultaterne og virkningerne komme til udtryk.
            
            
               •Forklarende dokumenter (for direktiver)
            
            
               
                  Der er ikke behov for forklarende dokumenter, da forslaget har til formål at forenkle og præcisere den eksisterende ordning. 
               
            
         
         
            
               •Nærmere redegørelse for de enkelte bestemmelser i forslaget
            
            
               
                  Artikel 1, stk. 1, indeholder ændringer til artikel 3 med henblik på at præcisere bestemmelserne vedrørende måling af Platograden af øl.
               
               
                  Artikel 1, stk. 2, indeholder ændringer til artikel 4 med henblik på udarbejdelsen af en ensartet attest til små uafhængige bryggerier i EU. Dette vil forbedre funktionaliteten af mekanismerne til støtte for små bryggerier på tværs af grænserne.
               
               
                  Artikel 3, stk. 1, indeholder ændringer til artikel 5 med henblik på at hæve tærsklen for, hvornår reducerede satser kan anvendes på øl med lavt alkoholindhold. 
               
               
                  Artikel 1, stk. 4, indeholder ændringer til artikel 12, hvorved der indføres en definition af "cider". Dette vil også lette anvendelsen af reducerede satser for små uafhængige ciderproducenter, jf. stk. 6.
               
               
                  Artikel 1, stk. 5, indeholder ændringer til artikel 13 med henblik på, at der tages hensyn til små uafhængige ciderproducenters anvendelse af fakultative reducerede satser, jf. stk. 6. 
               
               
                  Ved artikel 1, stk. 6, indsættes artikel 13a, hvorved der indføres fakultative reducerede satser, der er tilgængelige for små uafhængige ciderproducenter. 
               
               
                  Artikel 1, stk. 7, indeholder ændringer til artikel 27 med henblik på at præcisere bestemmelserne vedrørende fritagelser for denatureret alkohol og for at øge retssikkerheden for de økonomiske operatører og for medlemsstaternes myndigheder.
               
               
                  Ved artikel 1, stk. 8, udgår artikel 28, der på nuværende tidspunkt tillader Det Forenede Kongerige at fastsætte fritagelser for bestemte produkter, som ikke længere er fritaget i Det Forenede Kongerige. 
               
               
                  Ved artikel 1, stk. 9, indsættes artikel 28a, der giver Kommissionen gennemførelsesbeføjelser.
               
            
            
               2018/0173 (CNS)
            
            
               Forslag til
            
            
               RÅDETS DIREKTIV
            
            
               om ændring af direktiv 92/83/EØF om harmonisering af punktafgiftsstrukturen for alkohol og alkoholholdige drikkevarer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 113,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Europa-Parlamentet
                  14
               , 
            
            
               under henvisning til udtalelse fra Det Europæiske Økonomiske og Sociale Udvalg
                  15
               , 
            
         
         
            
               efter en særlig lovgivningsprocedure, og
            
            
               ud fra følgende betragtninger: 
            
            
               (1)Visse bestemmelser i Rådets direktiv 92/83/EØF
                  16
                er forældede og uklare, hvilket resulterer i unødvendigt tunge administrative procedurer for både skatteforvaltningerne og de økonomiske operatører. Efterlevelsesomkostningerne for de økonomiske operatører begrænser små og mellemstore virksomheders deltagelse i handelen med alkohol og alkoholholdige drikkevarer på det indre marked.
            
            
               (2)For at sikre en ensartet anvendelse af betingelserne for fastsættelse af punktafgiften for øl, navnlig for så vidt angår måling af Platograden af sødet eller aromatiseret øl, er det nødvendigt at fastsætte betingelserne for måling af Platograden.
            
            
               (3)Alkoholindholdet i øl, for hvilke nedsatte satser for øl med lavt alkoholindhold er tilgængelige, er generelt for lavt til at give producenterne konkrete incitamenter til at være innovative og skabe nye produkter med lavt alkoholindhold. For at tilskynde til udviklingen af øl med lavt alkoholindhold bør tærsklen for satser for drikkevarer med lavt alkoholindhold hæves.
            
            
               (4)For at sikre en ensartet anvendelse af betingelserne for klassificering af visse drikkevarer i kategorien "Andre gærede drikkevarer" og afhjælpe den retsusikkerhed, der bidrager til at sådanne drikkevarer behandles forskelligt på det indre marked, er det nødvendigt at fastsætte en definition af betegnelsen "cider". 
            
            
               (5)Medlemsstaterne kan anvende reducerede punktafgiftssatser på øl fremstillet i små uafhængige producenter bryggerier og ethanol fremstillet i små destillerier. For at undgå, at cider behandles forskelligt fra øl og ethanol, bør medlemsstaterne endvidere have beføjelse til at anvende reducerede satser på cider, der fremstilles i små mængder af små uafhængige ciderproducenter.
            
            
               (6)I forbindelse med anvendelsen af reducerede punktafgiftssatser på øl og cider bør Kommissionen have gennemførelsesbeføjelser for så vidt angår udarbejdelsen af en ensartet attest, der bekræfter de små producenters årlige produktion og overholdelse af de i direktiv 92/83/EØF fastsatte kriterier, med henblik på at lette anerkendelsen af deres status som små uafhængige producenter i samtlige medlemsstater. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011
                  17
               .
            
            
               (7)For at reducere efterlevelsesbyrden for de økonomiske operatører og øge retssikkerheden bør betingelserne for anvendelsen af fritagelser for enhver type denatureret alkohol revideres. 
            
            
               (8)For at sikre en ensartet anvendelse af fritagelsen for fuldstændig denatureret alkohol er det nødvendigt yderligere at præcisere betingelserne for gensidig anerkendelse af fuldstændig denatureret alkohol. For at øge retssikkerheden er det også nødvendigt at præcisere procedurerne for meddelelse af ændringer til kravene vedrørende fuldstændig denaturering af alkohol.
            
            
               (9)For at klarlægge de nærmere retningslinjer for vurdering af de respektive medlemsstaters krav til fuldstændig denaturering af alkohol bør Kommissionen tildeles gennemførelsesbeføjelser med henblik på at godkende eller afvise de krav til fuldstændig denaturering af alkohol, som meddeles af medlemsstaterne. Disse beføjelser bør udøves i overensstemmelse med forordning (EU) nr. 182/2011.
            
            
               (10)For at sikre en ensartet anvendelse af fritagelsen for delvist denatureret alkohol er det nødvendigt at præcisere betingelserne for gensidig anerkendelse af delvist denatureret alkohol, samt at fastsætte, at vedligeholdelsen og rengøringen af fremstillingsudstyr er del af fremstillingsprocessen, og at delvist denatureret alkohol, der anvendes til dette formål, er omfattet af fritagelsen. For at begrænse svigagtig anvendelse af denne fritagelse er det nødvendigt at fastsætte yderligere betingelser for dens anvendelse.
            
            
               (11)De fritagelser, der er fastsat for Det Forenede Kongerige med henblik på to specifikke alkoholholdige drikkevarer, afspejlede fritagelserne i henhold til Det Forenede Kongeriges nationale lovgivning. Eftersom disse fritagelser fra de harmoniserede punktafgifter er blevet ophævet i henhold til Det Forenede Kongeriges nationale lovgivning, er de ikke længere relevante og bør afskaffes på EU-plan.
            
            
               (12)Målet for dette direktiv, dvs. at reducere efterlevelsesbyrden for de økonomiske operatører og den administrative byrde for skattemyndighederne, kan ikke i tilstrækkelig grad opfyldes af medlemsstaterne, men kan som følge af virkningerne af denne foranstaltning bedre nås på EU-plan. Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går dette direktiv ikke videre, end hvad der er nødvendigt for at nå disse mål.
            
            
               (13)Direktiv 92/83/EØF bør derfor ændres —
            
            
               VEDTAGET DETTE DIREKTIV:
            
            
               Artikel 1
            
            
               I direktiv 92/83/EØF foretages følgende ændringer: 
            
            
            
               1) I artikel 3, stk. 1, tilføjes følgende afsnit:
            
         
         
            
            
               "Alle ingredienserne i øl, herunder ingredienser, der tilsættes efter gæringen, skal tages i betragtning ved måling af Platograden." 
            
            
            
               2) I artikel 4 tilføjes som stk. 4 og 5:
            
            
            
               "4. Medlemsstaterne skal efter anmodning udstede en attest til små uafhængige bryggerier, der er etableret på den pågældende medlemsstats område, som bekræfter bryggeriets samlede årlige ølproduktion og overholdelse af kriterierne i stk. 2. 
            
            
            
               5. Kommissionen vedtager gennemførelsesretsakter om fastsættelse af formatet på den i stk. 4 omhandlede attest. Disse gennemførelsesretsakter vedtages efter undersøgelsesproceduren i artikel 28a, stk. 2.".
            
            
            
               3) I artikel 5 erstattes "2,8 %" med "3,5 %".
            
            
            
               4) I artikel 12 tilføjes som stk. 3:
            
            
            
               "3. Betegnelsen "cider": en drikkevare med et virkeligt alkoholindhold udtrykt i volumen på over 1,2 % men ikke over 8,5 % opnået ved fermentering af æblesaft, pæresaft eller en blanding af disse to uden tilsætning af alkohol eller andre alkoholholdige drikkevarer.". 
            
            
            
               5) I artikel 13, stk. 2, erstattes "Med forbehold af stk. 3" med "Med forbehold af stk. 3 og artikel 13a".
            
            
            
               6) Følgende artikel indsættes:
            
            
               "Artikel 13a
            
            
               1. Medlemsstaterne kan på cider, der fremstilles af små uafhængige ciderproducenter, på følgende betingelser anvende reducerede punktafgiftssatser, som kan være forskellige alt afhængigt af den pågældende ciderproducents årlige produktion: 
            
         
         
            
               - de reducerede satser gælder ikke for virksomheder, der producerer over 15 000 hl cider om året 
            
            
               - de reducerede satser, der kan ligge under minimumssatsen, må ikke ligge mere end 50 % under den normale nationale punktafgiftssats for cider. 
            
            
            
               2. Med henblik på nærværende artikel forstås ved "små uafhængige ciderproducenter" en ciderproducent, der er juridisk og økonomisk uafhængig af andre ciderproducenter, og som benytter lokaler, der er fysisk adskilt fra andre ciderproducenters lokaler og ikke drives på licens. Ved samarbejde mellem to eller flere små ciderproducenter med en samlet årlig produktion på ikke over 15 000 hl kan disse imidlertid behandles som en enkelt lille uafhængig ciderproducent. 
            
            
            
               3. Medlemsstaterne påser, at de reducerede satser, de måtte fastsætte, på samme måde finder anvendelse på cider, der leveres på deres område fra små uafhængige ciderproducenter i andre medlemsstater. De skal navnlig sikre, at ingen enkelt levering fra en anden medlemsstat pålægges større punktafgifter end nøjagtigt tilsvarende nationale produkter. 
            
            
            
               4. Medlemsstaterne skal efter anmodning udstede et attest til små uafhængige ciderproducenter, der er etableret på den pågældende medlemsstats område, som bekræfter ciderproducentens samlede årlige ciderproduktion og overholdelse af kriterierne i stk. 2.
            
            
            
               5. Kommissionen vedtager gennemførelsesretsakter om fastsættelse af formatet på den i stk. 4 omhandlede attest. Disse gennemførelsesretsakter vedtages efter undersøgelsesproceduren i artikel 28a, stk. 2." 
            
            
            
               7) I artikel 27 foretages følgende ændringer:
            
            
            
               a) I stk. 1 foretages følgende ændringer:
            
            
            
               i) Indledningen affattes således: 
            
            
               "Medlemsstaterne fritager produkter, der er omfattet af dette direktiv, for punktafgift på betingelser, som de fastsætter for at sikre en korrekt og ukompliceret anvendelse af sådanne fritagelser og for at hindre svig, unddragelse eller misbrug, når de".
            
            
            
               ii) Litra a) affattes således:
            
            
         
         
            
               "a) distribueres i form af alkohol, der er blevet fuldstændig denatureret i enhver medlemsstat i overensstemmelse med den pågældende medlemsstats forskrifter, eller denatureret alkohol, som er indført i en medlemsstat og som er denatureret i henhold til denne medlemsstats forskrifter, når sådanne forskrifter er behørigt anmeldt og godkendt i overensstemmelse med nærværende artikels stk. 3 og 4.".
            
            
            
               iii) Litra b) affattes således:
            
            
            
               "anvendes til fremstilling af produkter, der ikke er bestemt til konsum, herunder til vedligeholdelse og rengøring af produktionsudstyr, forudsat at alkoholen er denatureret i henhold til forskrifterne i den medlemsstat, hvori fremstillingsprocessen finder sted." 
            
            
            
               b) Følgende stykke indsættes:
            
            
            
               "1A. Med henblik på stk. 1, litra b), anvender medlemsstaterne bestemmelserne i [kapitel 4 i direktiv 2008/118/EF] på bevægelser af ethvert produkt, der indeholder alkohol, og som ikke er bestemt til konsum:
            
            
               - hvor fremstillingsprocessen endnu ikke er afsluttet og det pågældende produkt ikke er færdigfremstillet, eller
            
            
               - hvor det pågældende produkt indeholder alkohol med et alkoholindhold på 90 % eller derover."
            
            
            
               c) Stk. 3 affattes således:
            
            
               "3. En medlemsstat, der ønsker at indføre en ændring i kravene til fuldstændig denaturering af alkohol, jf. stk. 1, litra a), meddeler skriftligt sådanne nye krav til Kommissionen sammen med alle andre relevante oplysninger vedrørende de denatureringsmidler, som medlemsstaten agter at anvende.
            
            
               Finder Kommissionen, at oplysningerne ikke er tilstrækkelige, kontakter den senest en måned efter modtagelse af meddelelsen den pågældende medlemsstat og præciserer, hvilke yderligere oplysninger der er behov for. Når Kommissionen finder, at den har alle de oplysninger, som er nødvendige, underretter den de øvrige medlemsstater herom senest en måned efter modtagelsen af disse oplysninger.".
            
            
            
               d) Stk. 4 affattes således:
            
            
               "4. Kommissionen vedtager gennemførelsesretsakter om godkendelse eller afvisning af de meddelte krav, jf. stk. 3. Disse gennemførelsesretsakter vedtages efter undersøgelsesproceduren i artikel 28a, stk. 2.".
            
            
            
               8) Artikel 28 udgår.
            
         
         
            
            
               9) I afdeling VIII indsættes følgende artikel: 
            
            
               "Artikel 28a
            
            
               1. Kommissionen bistås af "Punktafgiftsudvalget". Dette udvalg er et udvalg som omhandlet i forordning (EU) nr. 182/2011.
            
            
               2. Når der henvises til dette stykke, finder artikel 5 i forordning (EU) nr. 182/2011 anvendelse.".
            
            
               Artikel 2
            
            
            
               1.Medlemsstaterne vedtager og offentliggør senest den 1. januar 2020 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
            
            
               De anvender disse love og bestemmelser fra den 1. januar 2020.
            
            
               Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
            
            
               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
            
            
               Artikel 3
            
            
               Dette direktiv træder i kraft på tyvendedagen efter offentliggørelsen i Den Europæiske Unions Tidende.
            
            
               Artikel 4
            
            
               Dette direktiv er rettet til medlemsstaterne.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     
               
               
                     Formand
               
            
         
         
            
                  
                     (1)
                  
                        https://ec.europa.eu/info/law/law-making-process/evaluating-and-improving-existing-laws/refit-making-eu-law-simpler-and-less-costly/refit-platform_en.
               
               
                  
                     (2)
                  
                        COM(2016) 710 final.
               
               
                  
                     (3)
                  
                        Ved Rådets direktiv 92/84/EØF af 19. oktober 1992 om tilnærmelse af punktafgiftssatserne for alkohol og alkoholholdige drikkevarer (EFT L 316 af 31.10.1992, s. 29) er der fastsat minimumssatser for punktafgifter. Selv om et forslag til ændring af direktiv 92/84/EØF kunne reducere incitamenterne til skatteunddragelse og have en positiv indvirkning på den offentlige sundhed, vil der på grund af begrænset støtte fra interessenterne og grundet Kommissionens tidligere erfaringer med forslag til ændring af nævnte direktiv ikke blive fokuseret på disse elementer i denne konsekvensanalyse.  
               
               
                  
                     (4)
                  
                        "Rapport fra Kommissionen til rådet om evaluering af Rådets direktiv 92/83/EØF om punktafgiftsstrukturen for alkohol og alkoholholdige drikkevarer", Bruxelles den 28. oktober 2016 (COM(2016) 676 final).
               
               
                  
                     (5)
                  
                        Ramboll Management Consulting, Coffey, Europe Economics, "Evaluering af Rådets direktiv 92/83/EØF om punktafgiftsstrukturen for alkohol og alkoholholdige drikkevarer", 2016.
               
               
                  
                     (6)
                  
                        http://data.consilium.europa.eu/doc/document/ST-15009-2016-INIT.da/pdf.
               
               
                  
                     (7)
                  
                        Med Platometoden søges det at anslå koncentrationen af en ekstrakt i væske udtrykt som vægtprocent. Tilføjelsen af sukker eller aroma i øl efter gæringen kan på unaturlig vis påvirke Platograden.
               
               
                  
                     (8)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – Opgradering af det indre marked: flere muligheder for borgerne og virksomhederne (COM(2015) 550 final), s. 4.  
               
               
                  
                     (9)
                  
                        Konsolideret udgave af traktaten om Den Europæiske Union (EUT C 326 af 26.10.2012, s. 13).
               
               
                  
                     (10)
                  
                        Ramboll Management Consulting, Coffey, Europe Economics, "Evaluering af Rådets direktiv 92/83/EØF om punktafgiftsstrukturen for alkohol og alkoholholdige drikkevarer", 2016.
               
               
                  
                     (11)
                  
                        "Rapport fra Kommissionen til rådet om evaluering af Rådets direktiv 92/83/EØF om punktafgiftsstrukturen for alkohol og alkoholholdige drikkevarer", Bruxelles den 28. oktober 2016 (COM(2016) 676 final).
               
               
                  
                     (12)
                  
                        http://data.consilium.europa.eu/doc/document/ST-15009-2016-INIT.da/pdf.
               
               
                  
                     (13)
                  
                        En gruppe, der blev ledet af  Economisti Associati s.r.l. og omfattede Centre for European Policy Studies (CEPS), CASE - Center for Social and Economic Research, wedoIT-solutions GmbH og ECOPA, påtog sig at udføre en undersøgelse med titlen "Undersøgelse af Rådets direktiv 92/83/EØF om punktafgiftsstrukturen for alkohol og alkoholholdige drikkevarer" (Study on Council Directive 92/83/EEC on the structures of excise duty on alcohol and alcoholic beverages).
               
               
                  
                     (14)
                  
                        EUT C  af , s. .
               
               
                  
                     (15)
                  
                        EUT C  af , s. .
               
               
                  
                     (16)
                  
                        Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer (EFT L 316 af 31.10.1992, s. 21).
               
               
                  
                     (17)
                  
                        Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).